Testiranja za sezono 2007 so se začela novembra 2006 na dirkališču Circuit de Catalunya, kjer je testiralo deset od enajstih moštev. Fernando Alonso in Kimi Räikkönen sta imela do konca leta 2006 še veljavni pogodbi z Renaultom oziroma McLarnom, zato nista smela sodelovati. Manjkal je tudi Jenson Button, ki se je poškodoval pri dirkanju z gokarti. Lewis Hamilton se je prvič pojavil v dirkalniku McLarna, odkar je bil potrjen kot dirkač za sezono 2007.